b'\n_START_ARTICLE_\nFGM-148 Javelin\n_START_PARAGRAPH_\nFGM-148 Javelin er et amerikansk panservernmissil som erstattet den tidligere M47 Dragon i USAs forsvar. Det baserer seg p\xc3\xa5 \xc2\xabfire-and-forget\xc2\xbb-prinsippet, hvor operat\xc3\xb8reren kan avfyre et missil mot et m\xc3\xa5l, for s\xc3\xa5 \xc3\xa5 forlate stedet, eller avfyre neste missil mot et annet m\xc3\xa5l. FGM-148 best\xc3\xa5r av en avfyringsmodul (CLU - \xc2\xabcommand launch unit\xc2\xbb, eller selve ildledelsesmodulen) og utbyttbare r\xc3\xb8r hvor missilet befinner seg. Et lag satt opp med Javelin b\xc3\xa6rer en CLU og flere missiler._NEWLINE_En stor fordel med Javelin er at missilet har en \xc2\xabmyk start\xc2\xbb, hvor det skyves ut av r\xc3\xb8ret av en ladning uten fare for bakbl\xc3\xa5st (som er en stor fare ved bruk av mindre avanserte panserversystemer som RPG-7 eller Carl Gustav RFK). Etter \xc3\xa5 bli skj\xc3\xb8vet ut av r\xc3\xb8ret, starter hovedmotoren som driver det mot m\xc3\xa5let. Selve banen til missilet bestemmes av operat\xc3\xb8ren via CLUen, som kan velge mellom direkte bane, eller at missilet flyr h\xc3\xb8yt opp i en krum bane f\xc3\xb8r det treffer m\xc3\xa5let p\xc3\xa5 toppen. Sistnevnte er en effektiv m\xc3\xa5te \xc3\xa5 bekjempe stridsvogner p\xc3\xa5, som ofte er tyngst pansret fremst og p\xc3\xa5 sidene, men mye mer s\xc3\xa5rbar p\xc3\xa5 toppen av skroget og t\xc3\xa5rnet._NEWLINE_Det norske Forsvaret har kj\xc3\xb8pt inn FGM-148 og det benyttes til panservern.'